Vermiste Moti-broers tuis | Maroela Media
Vermiste Moti-broers tuis
Die vier Moti-broers wat met hul ouers herenig is. [Foto: Verskaf]
Die vier broers van Polokowane, Limpopo wat op 20 Oktober verdwyn het toe hul motor gekaap en hulle ontvoer is, is veilig met hul ouers herenig.
Dié nuus is Donderdagoggend vroeg op Auto Moti se Facebook-blad aangekondig – oënskynlik deur die ouers self. Dit is ook deur brig. Vish Naidoo, nasionale polisiewoordvoerder, bevestig.
"Die ouers van Zia (15), Alaan (13), Zayyad (11) en klein Zian (6), Naazim en Shakira Moti, is verheug oor die terugkeer van hul vier seuns," lui die inskrywing op die blad van Naazim se onderneming.
"Ons spreek ons opregte dankbaarheid uit teenoor die Suid-Afrikaanse Polisiediens, ons politieke partye, die media, sosialemediabeïnvloeders en almal wat vir die veiligheid van ons kinders gebid het. Ons is dankbaar dat hulle vrygelaat is en toe ons die oproep ontvang dat ons die kinders kan gaan haal, het ons ons vol hoop na die toneel gehaas."
Die ouers het die inskrywing afgesluit deur vir "privaatheid" te vra en aangedui dat hulle oor 'n paar dae met die media sal praat.
"Ons sien uit om as 'n familie te genees en sal 'n bietjie privaatheid vir 'n rukkie waardeer."
Volgens Naidoo het die polisie in Vuwani, Limpopo, Woensdagaand 'n oproep van 'n plaaslike inwoner ontvang dat die kinders by dié se huis opgedaag het nadat hulle glo op 'n nabygeleë pad afgelaai is.
"Die polisie het 'n mediese dokter gereël wat bevestig het dat die kinders in goeie gesondheid verkeer voordat hulle aan hul ouers oorhandig is. Dit het ook geblyk dat die kinders in 'n goeie luim was tydens die hereniging met hul ouers." Naidoo sê die kinders is nog nie ondervra nie, maar dat polisiesielkundiges Donderdag bystand in dié verband sal bied. "Die ontvoering-ondersoeksaak duur steeds voort en ons doen 'n beroep op enigiemand wat kan help met inligting om die ontvoerders vas te trek om asseblief die polisie te kontak."
Maroela Media het vroeër berig die seuns was op die betrokke dag omstreeks 07:00 van hul huis in Nirvana op pad na Curro Heuwelkruin, toe hul silwergrys BMW gekaap en die broers ontvoer is.
Die polisie het vroeër gesê dat sewe mans met wit oorpakke uit 'n Kia Sorento en Mercedes-Benz geklim en skote op die BMW afgevuur het. Die seuns is toe glo uit die BMW in die Mercedes gedwing en later in 'n Toyota Fortuner oorgelaai.